Document ID: 32011R0476

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 476/2011 ΤΗΣ ΕΠΙΤΡΟΠΉΣ
της 17ης Μαΐου 2011
για την τροποποίηση του κανονισμού (ΕΕ) αριθ. 57/2011 του Συμβουλίου όσον αφορά τα όρια αλιευμάτων αμμόχελου στα ύδατα ΕΕ των ζωνών ICES IIa, IIIa και IV
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 57/2011 του Συμβουλίου, της 18ης Ιανουαρίου 2011, περί καθορισμού, για το 2011, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων στα ύδατα της ΕΕ και, για τα σκάφη της ΕΕ, σε ορισμένα μη ενωσιακά ύδατα (1), και ιδίως το άρθρο 5 παράγραφος 4,
Εκτιμώντας τα ακόλουθα:
(1)
Τα όρια αλιευμάτων για το αμμόχελο στα ύδατα ΕΕ των ζωνών ICES IIa, IIIa και IV καθορίζονται στο παράρτημα ΙΑ του κανονισμού (ΕΕ) αριθ. 57/2011.
(2)
Σύμφωνα με το σημείο 4 του παραρτήματος ΙΙΔ του κανονισμού (ΕΕ) αριθ. 57/2011, η Επιτροπή πρέπει να αναθεωρήσει τα συνολικά επιτρεπόμενα αλιεύματα (TAC) και τις ποσοστώσεις του 2011 για το αμμόχελο στις εν λόγω ζώνες, με βάση τη γνωμοδότηση του Διεθνούς Συμβουλίου Εξερεύνησης της Θάλασσας (ICES) και της Επιστημονικής, Τεχνικής και Οικονομικής Επιτροπής Αλιείας (ΕΤΟΕΑ).
(3)
Το ICES γνωμοδότησε στις 21 Φεβρουαρίου 2011 για καθεμία από τις επτά περιοχές διαχείρισης που ορίζονται στο παράρτημα ΙΙΔ του κανονισμού (ΕΕ) αριθ. 57/2011. Η ΕΤΟΕΑ εξέτασε τη γνωμοδότηση του ICES και διαβίβασε τα πορίσματά της στην Επιτροπή στις 24 Φεβρουαρίου 2011. Σύμφωνα με τη γνωμοδότηση αυτή, το όριο αλιευμάτων για την περιοχή διαχείρισης 1 θα πρέπει να αυξηθεί σε 320 000 τόνους και το όριο αλιευμάτων για την περιοχή διαχείρισης 2 να μειωθεί σε 34 000 τόνους. Η ΕΤΟΕΑ έκρινε επίσης σκόπιμο να καθοριστούν όρια αλιευμάτων ύψους 10 000 τόνων και 420 τόνων αντιστοίχως στις περιοχές διαχείρισης 4 και 6.
(4)
Η ΕΤΟΕΑ έκρινε ότι τα όρια αλιευμάτων για τις περιοχές διαχείρισης 3 και 7 πρέπει να είναι μηδενικά. Ωστόσο, σε συμπληρωματική γνωμοδότηση της 17ης Μαρτίου 2011, η ΕΤΟΕΑ έκρινε ότι θα μπορούσε να επιτραπεί όριο αλιευμάτων ύψους 10 000 τόνων στην περιοχή διαχείρισης 3 για αλιεία παρακολούθησης στην εν λόγω περιοχή.
(5)
Κατά συνέπεια, πρέπει να τροποποιηθεί αναλόγως το παράρτημα IA του κανονισμού (ΕΕ) αριθ. 57/2011.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Αλιείας και Υδατοκαλλιέργειας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα IA του κανονισμού (ΕΕ) αριθ. 57/2011 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Μαΐου 2011.

Labels: 11
19
6
20